FOTO Maia Sandu l-a decorat cu „Ordinul de Onoare” pe comisarul european pentru Buget și Administrație
Șefa statului Maia Sandu i-a conferit comisarului european pentru Buget și Administrație, Johannes Hahn, „Ordinul de Onoare” joi, 9 mai.
Potrivit Delegației Uniunii Europene în R. Moldova, distincția a fost conferită „în semn de recunoștință pentru contribuția semnificativă la consolidarea colaborării dintre R. Moldova și Uniunea Europeană”.
De asemenea, comisarul european a fost decorat pentru „susținerea parcursului european și promovarea intereselor R. Moldova în cadrul instituțiilor comunitare, precum și pentru sprijinul substanțial acordat în consolidarea rezilienței economice a R. Moldova”.
Joi, 9 mai, R. Moldova sărbătorește Ziua Europei în Chișinău și în alte localități din țară. Guvernul R. Moldova și Delegația Uniunii Europene organizează Orășelul European, în Piața Marii Adunări Naționale (PMAN), care este inaugurat de președinta Maia Sandu și Johannes Hahn, comisarul european pentru buget și administrație.
Potrivit programului evenimentelor dedicate Zilei Europei, între orele 13:00 – 17:00, în centrul capitalei va fi organizat un târg interactiv dedicat Orășelului European.